
Luther til 1517. 
DE lutherske Reformation er efter sit inderste 

Væsen en Personalhistorie omsat i Kirke- og 
Verdenshistorie. Deri ligger baade dens Fortrin og 
dens Begrænsning. Den forstaas kun ud fra den store 
Reformator selv, hvad han var, og hvad han op- 
levede, indtil han traadte frem paa Historiens Skue- 
plads. 

Martin Luther er født den 10. Nov. 1483. Da- 
toen er sikker, Aaret kan dog ikke helt bestemt fast- 
slaas. Allerede anden Dag (Mortensdag) blev han 
barnedøbt og fik Navn efter Dagens Helgen, den 
hellige Martin fra Tours. 

Forældrene var af en djærv og kraftig Bonde- 
slægt i Thiiringen. Men de rejste derfra kort før 
hans Fødsel, som indtraf under et midlertidigt Op- 
hold i Eisleben; det egentlige Fremtidshjem blev 
Mansfeld, i den dengang rige Mineegn i Hartzen. 
Der søgte Faderen Beskæftigelse som Bjergmand. 

1 Begyndelsen havde Forældrene det ret smaat; 
Fortjenesten var ikke stor, og de havde tre Sønner 
og tre Døtre foruden Martin. Men efterhaanden blev 
de dog ret velstaaende. Hans Luther — saaledes 
hed Faderen — efterlod sig ved sin Død 1250 Gyl- 
den, omkring 8,000 Kr. i vore Penge, men med langt 
større Købeevne. 

Begge Forældrene var i hele deres Livsbetragt- 

ning jævne Folk. De var retskafne og stræbsomme, 
og derfor, og ikke af aandelige Grunde, nærede Fa- 
deren Uvillie mod det ørkesløse Munkeliv, De op- 
drog Børnene meget strengt, ikke af Mangel paa 
Kærlighed til dem, men fordi det saadan var Tidens 
Skik. Luther mindedes senere, at hans Moder havde 
slaaet ham til Blods, fordi han havde taget en ussel 
Nød, og hans Fader havde engang pryglet ham 
saadan, at han for en Tid skræmte Drengen helt 
fra sig. 

I Hjemmet herskede en vis gammeldags Guds- 
frygt, men ogsaa megen Overtro; Luthers Moder 
troede, at hun selv blev plaget af en Heks. Tiden 
rummede en frodig Tro paa Hekse og Djævle, og 
Luthers Fantasi blev fra Barndommen af fyldt med 
en Mængde overtroiske Forestillinger. 

Sin første Skolegang fik han i Mansfeld, hvor 
der ligesom i Hjemmet herskede stor Strenghed. De 
sparsomme Kundskaber blev banket ind i Drengene. 
Han mindedes at have faaet Prygl ikke mindre end 
femten Gange een Morgen. Fra Mansfeld kom han 
til Magdeburg, hvor han gik et Aar, og derefter, 
omkring 15 Aar gammel, til Eisenach. Det var nem- 
lig Faderens Mening, at den begavede Dreng skulde 
være Jurist. 

Opholdet i Eisenach fik en særlig Betydning for 
den unge Luther. Han havde som mange fattige 
Peblinge dengang delvis selv maattet skaffe sig sit 
Underhold i Skoletiden, bl. a. ved at synge for Godt- 
folks Døre. Men i Eisenach var der en rig Køb- 
mandsfrue, Ursula Cotta, som kom til at holde af 
den opvakte Dreng med den smukke Sangstemme 
og optog ham i sit Hus. I sine ,Bordtaler" omtaler 
han et lille Vers, som hun førte i Munden, og som 

gik ud paa, at ,der er ingen dyrebarere Ting paa 
Jorden end en Kvindes Kærlighed", 

Meget i Luthers Væsen forklares ud fra hans 
Afstamning og Barndomsoplevelser. Strengheden i 
Hjemmet og i Skolen hjalp til at skabe i ham den 
»Angst", som Jakob Knudsen har forsøgt at skildre 
i første Del af sin store Luther-Roman — Angst for 
Gud og den dybeste Respekt for Myndigheder af 
enhver Art. Den Overtro, han havde indsuget som 
Barn, forsynede hans Fantasi, som i sig selv havde 
en mageløs Evne til at forme tydelige Billeder, med 
Materialet til hans grove Forestillinger om Djævelen. 
Vel er Historien om Djævelen og Blækhuset kun et 
ubevisligt Sagn; men sandt er det, at han sporede 
Djævlens Virken alle Vegne, og i hans Skrifter spil- 
ler denne baade som virkelig optrædende og som litte- 
rært Virkemiddel en storstilet Rolle. Kun under sin 
Skolegang i Eisenach kom Luther i hele den første 
Del af sit Liv i et Hjem, hvor der herskede finere 
Sæder; hverken i Porældrehjemmet eller senere i 
Klosteret fandtes sligt. At hans Fader maatte flygte 
fra Thiringen paa Grund af et Mord, har sikkert 
intet paa sig; men Slægtens Medlemmer maatte dog 
ikke sjælden tage mod Straf for Voldshandlinger. 
Og Luthers Grovhed i Tale og hans Voldsomhed 
over for Modstandere kan føres tilbage til alt 
dette. 

Men saa har han paa den anden Side ogsaa sin 
Afstamning at takke for den livsfrodige og ufordær- 
vede Naturbund i sit Væsen og for den ægte folke- 
lige Aandsform, som aabenbarer sig i alt, hvad han 
talte og skrev. Hjemmets, især Moderens, ærlige 
Gudsfrygt har øvet sin Indflydelse over hans Sind 
gennem alle Ungdomsaarene; det var jo da ogsaa 

Bjergværksdriftens Helgeninde S7?. Anna, han an- 
raabte i sin Nød, da han lovede at blive Munk. 

I Aaret 1501 blev Luther indskrevet ved Univer- 
sitetet i Erfurt som , Martinus Ludher ex Mansfeld"; 
han var nu 18 Aar gammel. Det allerede da over 
100 Aar gamle Universitet var et af de berømteste i 
Tyskland. Hans Fader var nu i Stand til at under- 
støtte ham, saa han kunde leve sorgfrit under sit 
Ophold der. Han maatte først gennemgaa det sko- 
lastiske System, Middelalderens filosofiske Tankebyg- 
ning. Samtidig dyrkede han dog ogsaa de mere 
moderne humanistiske Studier, Læsningen af den 
romerske Oldtids store Forfattere. Græsk lærte han 
først som Professor i Wittenberg. Han naaede til 
at skrive Latin klart og fyndigt; men i klassisk Dan- 
nelse stod han altid tilbage for Melanchthon. Til 
Gengæld blev han en Mester over alle i sit Moders- 
maal, det tyske Sprog. 

Ogsaa Musikken fik han Tid til at dyrke, især i 
Venners Kreds. Han var samtidig med sin alvorlige 
Grublen en munter og frisk Kammerat. Al Tale om 
Ungdomsudskejelser er Bagtaleise fra Reformations- 
fjenders Side. 

I Universitetsbiblioteket saa han første Gang en 
fuldstændig Bibel. Det var den latinske Udgave. 
Da var han tyve Aar, som han selv fortæller. Han 
vidste ikke, at der var mere i Bibelen end de ,Evan- 
gelier" og ,Epistler", som blev læst i Kirken. Og 
derfor var dette Pund ham en stor Overraskelse. 
Især læste han med stor Interesse Historien om 
Samuel og hans Moder. Imidlertid blev han færdig 
med de forberedende Studier og skulde til at tage fat 
paa Lovkyndigbeden; hans Fader forærede ham i 

den Anledning den kostbare latinske Lovsamling 
»Corpus juris". ” Da indtraf der et afgørende Vende- 
punkt i hans Liv. 


Om Aftenen den 16. Juli 1505 havde han sine 
Venner samlet hos sig. Han fortalte dem, at han 
havde besluttet sig til at blive Munk. De bad ham 
under Taarer om at lade være; men han blev fast 
ved sit Forsæt, og den følgende Dag meldte han sig 
i Byens Augustinerkloster. 

Det var Angst for Død og Dom, der drev ham 
til dette Skridt. Den Strenghed, han havde mødt i 
sin Opvækst, havde virket sammen med et fintmær- 
kende Samvittighedsliv. Naar han tænkte paa den 
himmelske Fader, forestillede han sig ham endnu 
meget strengere end hans egen Fader. Og nu havde 
han naaet Ungdommens aandelige Krisealder. Saa 
skete det da, at en nær Ven af ham døde pludselig 
og paa en voldsom Maade; man ved ikke, om det 
var i en Duel eller ved Lynnedslag. Men det sidst 
afgørende var, at han efter et Besøg i Hjemmet blev 
overfaldet af et voldsomt Tordenvejr i Nærheden af 
Erfurt. I Dødsangst raabte han da: ,Hjælp, kære 
St. Anna, jeg vil blive Munk!" 

I Klosteret fandt han dog ikke den Sjælefred, 
han havde ventet. Han fastede, vaagede og pinte 
sig selv, til hans legemlige Kraft svigtede; men 
Syndebyrden var lige tung. 

Imidlertid fik han Lejlighed til rigtig at studere 
den latinske Bibel og i det hele teologiske Emner. 
Thi i Klosteret blev han bestemt til Teolog. I sit 
andet Klosteraar blev han præsteviet, og den 2. Maj 
1507 læste han sin første Messe. Men det var un- 
der stor Angst; thi den Tanke, at Kristus, den strenge 

Dommer, var nærværende i Hostien, syntes ham 
forfærdelig. 

Den sande Frelsens Vej synes ”at have vist sig 
for ham lidt efter lidt. Især blev den fromme /ohan 
von Staupitz, Generalvikar for de tyske Augustinere, 
ham en stor Hjælp. Men det fulde Lys kom ved 
den rette Forstaaelse af Paulus. Stedet i Rom. 1, 17, 
om ,Guds Retfærdighed"« fik vistnok særlig Betydning 
for ham. Han forstod først Ordet som den Egen- 
skab hos Gud, vi kalder hans Retfærdighed; men 
dette kunde kun forøge hans Angst som en Synder. 
Først da det gik helt op for ham, at det, Paulus 
taler om, er den Retfærdighed, som Gud af Naade 
tilregner den, der fror paa Jesus, blev Frelsens Vej 
ham helt klar. ,Som en Genfødelse var det for ham, 
da han forstod" dette, siger Professor V. Ammund- 
sen,”) Ja, ikke blot ,som" — det var det, Skriften 
kalder Genfødelse, Luther oplevede, da han ved 
Troen kunde gribe Guds Naade i Kristus, og det 
forvandlede ham til en fri og glad Kristen. Hele 
hans følgende Liv er særpræget af denne store Op- 
levelse. 

Med Henblik paa hans senere Kamp med Rom 
maa en Begivenhed under hans Klosterliv nævnes 
her, I 1510 eller maaske 1511 blev han af Staupitz 
sendt i et Ærinde til Rom. Den hellige Stad var 
dengang et Midtpunkt for Dyrkeisen af klassisk Litte- 
ratur og Kunst; men af Kristendom var der kun 
lidt. Luther saa paa nært Hold Pavehoffets grænse- 
løse Verdslighed, og Historier om Alexander VI.s og 
hans Families Forbrydelser, som man næppe kendte, 
end mindre troede paa i Tyskland, hørte han om- 

tale som uomtvistede Kendsgerninger. Han hørte 
Præsterne under Messen sige paa Latin: ,Brød er 
du, og Brød skal du forblive; Vin er du, og Vin 
skal du forblive". Og saa hurtig plaprede de det 
hele op, åt de kunde læse syv Messer, mens Luther 
læste een. Alligevel anfægtede det ikke hans Tro 
paa Kirken. Han løb som en gal hellig, som han 
selv siger, gennem alle Kirker og troede paa alle de 
katolske Løgne. Hvad han saa og hørte, fik dog 
Betydning for ham senere; han vilde ikke have und- 
været den Rejse ,for hundrede Tusinde Floriner". 
Luther var paa dette Tidspunkt Professor i Wit- 
tenberg. Kurfyrst Frederik den Vise havde i 1502 
oprettet et Universitet der. Og Staupitz, som stod 
Kurfyrsten bi med Sagen, skulde ogsaa skaffe gode, 
og gratis, Lærerkræfter. Paa den Maade kom Luther 
dertil, idet han blev overflyttet til Augustinerklosteret 
i Wittenberg (1508). Efter nogle Aars Forløb tog 
han paa Staupitz" bestemte Forlangende den 7e0o/0o- 
giske Doktorgrad. Ved Siden af sin Universitets- 
virksomhed prædikede han ofte i Stadskirken, og ved 
sin Prædiken saavel som ved sine Forelæsninger 
udøvede han en stærk aandelig Indflydelse baade 
paa Studenter og paa Kolleger ved Universitetet og 
paa mange andre i Wittenberg, høje saavel som lave. 


Tidsforholdene. 

De Forhold Luther mødte, efterhaanden som han 
kom uden for Munkecellen og traadte i Berøring 
med, hvad der rørte sig i Verden, var af en ganske 
enestaaende Art. Man kan med Sandhed sige, at 
Tiden omkring 1500 var en ny ,Tidens Fylde", den 
rette Tid for det store Gennembrud. 

Alt var under Omdannelse. De store Opdagel- 

ser havde paa een Gang gjort Verden mange Gange 
rummeligere og rigere og dermed givet Stødet til 
ny Foretagsombed; Krudtets Anvendelse i Krigen 
havde efterhaanden berøvet Adelen dens Overmagt 
i Samfundet og muliggjort Fremkomsten af en dyg- 
tig og velhavende Borgerstand; Bogtrykkerkunsten 
havde aabnet Vej for Udbredelse af Oplysning og 
ny Tanker som aldrig før. Og der var noget at 
udbrede! 

Den latinske og græske Oldtidslitteratur var just 
ikke blevet genfundet — for den havde været kendt 
hele Tiden. Men Middelalderens Mennesker var nu 
saa vidt kommet ud af deres aandelige Lømmelalder, 
at mange var modne til at læse den. De, som var 
begejstrede for den, kaldes Æumanister. Og netop 
disse humanistisk dannede skrev meget, ikke mindst 
hvasse Angreb paa Kirken. Erasmus var den yp- 
perste af dem; hans Udgave af det græske Testa- 
mente blev Grundlaget for Luthers Oversættelse ; 
Reuchlin, som var Morbroder til Melanchthons Mo- 
der, var en anden, han grundlagde Studiet af He- 
braisk i Reformationstiden; Eventyrridderen V/rich 
von Hutten var en tredie. Og der var mange andre; 
Melanchthon var ogsaa Humanist. 

Romerkirkens dybe Forfald ligefrem kaldte paa 
Reformatorer. Der havde jo da ogsaa været Por- 
løbere som Viclif i England og Hus i Bøhmen. Og 
omtrent samtidig med Luther forberedte Gud i Svejts 
Zwingli til Reformator der. 

1 Tyskland herskede der stor Utilfredshed med 
Pavens og den højere Gejstligheds Udsugelser; Mun- 
kenes og Nonnernes Uvidenhed og Ørkesløshed og 
deres ofte tvivlsomme Moral havde bragt dem i For- 
agt hos store Dele af Folket. Social Gæring mang- 


lede heller ikke. Bønderne paa Landet knurrede 
mod Adelsmændenes og Fyrsternes haarde Aag og 
var stadig paa Randen af Oprør; ogsaa Smaabor- 
gerne i Byerne stod paa spændt Fod med de rige 
Patriciere. 

Det var ogsaa langt fra, at der kun herskede 
aandelig Død blandt det jævne Folk, saaledes som 
man tidligere har ment. Den store Døberbevægelse, 
der viser sig samtidig med den svejtsiske og den 
tyske Reformations Begyndelse, men saa godt som 
uafhængig deraf, peger hen paa aandeligt interesse- 
rede Kredse i det jævne Folk, især i Byerne. 


Luther og Afladsvæsenet. 

Det Punkt, hvor Luther først kom til at gribe 
ind, var Kirkens Afladssvindel. Hans centrale aande- 
lige Erfaring — Overgangen fra et Liv i Gernings- 
trældom for at fortjene Saligheden til et Liv i Troen 
paa Guds frie Naade ved Jesu Fortjeneste, havde 
forberedt ham dertil. 

Afladslæren er meget indviklet. Men her er det 
nok at fremdrage det, som var Kærnen i den, at 
Fritagelse for Syndestraf kunde købes for Penge. 
Det er dog ikke de evige Straffe, der er Tale om; 
de blev ved Absolutionen eftergivet de bodfærdige. 
Men efter den katolske Kirkes Lære var der ogsaa 
timelige Straffe, som maatte lides dels her og dels 
i Skærsilden, og som f. Eks. kunde være paalagt 
Synderne af Kirken. Det var den Slags Synder, Af- 
laden gjaldt; dog krævedes der som Forudsætning 
Anger og Skriftemaal. 

Pengene, som kom ind for Afladen, gik i Be- 
gyndelsen til Kirken eller til et eller andet velgørende 
Formaal. Men senere blev Afladen Genstand for 

ligefrem Handel; den falbødes og anbefaledes som en 
anden Handelsvare, Angeren lagdes der liden Vægt 
paa, og Forskellen paa ,timelige" og ,evige" Straffe 
kom i den praktiske Handel næppe i Betragtning. 

Omkring 1500 trængte det ødsle og pragtlystne 
Pavehof i høj Grad til Penge, og da Spanien og 
England og Frankrig ikke vilde tillade en Udplyn- 
dring af deres Undersaatter, saa vendte man sig til 
Tyskland. Paven bortforpagtede Handelen til Ærke- 
biskoppen af Mainz, og denne overlod den atter til 
en meget dygtig Sælger, /ohan Tetzel, som igen 
benyttede Underagenter. Det hed sig, at Pengene 
skulde bruges til Peterskirkens Nyopbygning. 

Kurfyrst Frederik den Vise af Sachsen troede 
saa ivrig som nogen paa Afladens Kraft. Men han 
havde for store Summer anskaffet en righoldig Sam- 
ling af Helgenlevninger til Slotskirken i Wittenberg, 
og disse vilde han, at hans Folk skulde benytte sig 
af; desuden var han vel ogsaa bange for, at Tetzel 
skulde trække for mange Penge fra hans Undersaat- 
ter. Saa han vilde ikke tillade ham at komme ind 
i sit Land. Wittenberg laa imidlertid tæt ved Kur- 
sachsens Grænse, og da Tetzel kom nær til denne 
med sin Forretning, strømmede mange Wittenbergere 
til ham og skaffede sig Aflad. Paa den Maade fik 
Luther Spørgsmaalet ind paa Livet. 

Saa var det da hin mindeværdige Efteraarsdag 
i 1517 — den 31. Oktober, Dagen før Allehelgensdag, 
som man sagde den Gang — at der om Elftermid- 
dagen paa Slotskirkens Dør i Wittenberg fandtes 
opslaaet et lærd Aktstykke. Det var skrevet paa 
Latin, i to Kolummer, hver delt midt over, og Ind- 
holdet bestod af 95 korte Udtalelser (Theses) ,til 
Oplysning om Afladens Kraft". 

En kort Indledning meddelte, at den ærværdige 
Fader, Dr. Martin Luther, Mester i de fri Kunster 
og den hellige Skrift, Læsemester ved Højskolen i 
Wittenberg", vilde disputere om disse Sætninger, 
med hvem, der vilde melde sig, ligesom han var 
villig til skriftlig at forhandle med dem, som ikke 
kunde komme personlig til Stede. 

Allehelgensdag plejede nemlig at samle store 
Skarer til Kirken. Den ejede som nævnt en stor 
Samling Helgenlevninger, som den Dag udstilledes 
paa Kirkens Altere, og ved dem var der ogsaa Af- 
lad at faa for fromme Besøgere, ikke saa lidt endda; 
Kurfyrstens Hofkapellan Spalatin skal have udregnet 
den til 127,799 Aar, saa det maatte forslaa ikke saa 
lidt til Forkortelse af Skærsilden. 

Folk begyndte allerede at komme om Eftermid- 
dagen før Allehelgensfesten, og der kom lærde saa- 
vel som ulærde. Det var de første, Opslaget var 
beregnet paa.  Disputatser, som den, hvortil Luther 
her indbød, var almindelige blandt de lærde; den 
var for dem noget i Retning af, hvad Turneringerne 
var for Adelsmændene. Men for Luther drejede det 
sig imidlertid om noget langt mere alvorligt end en 
litterær Turnering. 

Luther vilde dog ikke bekæmpe Afladen uden 
videre. Han vidste ikke bedre selv, end at han 
endnu var god Katolik, og flere af Teserne klinger 
da ogsaa ret katolske. Men han vilde bekæmpe det, 
som han ud fra sin egen dyre og lykkelige aandelige 
Erfaring vidste var Svindel: at Syndernes Forladelse 
skulde kunne købes for Penge, Den Erfaring og 
Kirkens Afladslære kunde imidlertid ikke forenes; 
han var derfor selv i Vildrede. Og bag hans Frem- 

sættelse af Teserne til Diskussion laa ogsaa et Ønske 
om selv at faa Klarhed. 

Og Klarhed fik han; men paa en anden Maade, 
end han selv havde tænkt sig. Der meldte sig ingen 
til den paatænkte Disputats; men Teserne blev i Lø- 
bet af faa Maaneder, dels paa Latin, dels i en tysk 
Oversættelse, ved Bogtrykkerkunstens Hjælp spredt 
udover Tyskland og vakte en Storm af Bifald paa 
den ene Side og Modstand paa den anden. Luther 
var uden at tilsigte det begyndt paa et Værk, som 
ikke mere lod sig standse. 


Brudet med Pavekirken. 

Modstanden i Anledning af Teserne kom natur- 
ligvis fra Kirkens Side, først spredte Angreb, derefter 
en ihærdig Kamp ud fra selve Pavehoffet, hvor man 
efterhaanden blev klar over den truende Fare. Luther 
forsvarede sit Standpunkt i Prædikener, i Skrifter, i 
Forhandlinger, offentlige og private, og paa den 
Maade dreves han fremad Skridt for Skridt i Modstand 
mod Romerkirken, samtidig med at hans egen Erken- 
delse af den evangeliske Sandhed og af Pavekirkens 
Vildfarelse voksede. 

Blandt de Skrifter, han udsendte, skal her blot 
nævnes et: 7//! den kristelige Adel af den tyske 
Nation (1520). Foruden Hutten var den mægtige 
Adelsmand Frantz von Sickingen blevet opmærksom 
paa Luther, og de og mange andre med dem stillede 
sig paa hans Side mod Rom. Dette ledte Luther til 
at rette denne Henvendelse til Adelen i Tyskland. 
Det er et dristigt Skrift, rettet direkte mod Pavekir- 
ken. Nu er det ikke længer Afladen alene, det drejer 
sig om. Luther angriber Pavens Anmasselser baade 
mod Samvittighederne og mod Tyskernes Penge og 

Gøds. Han har rigtig set, at det især er det sidste, 
det drejer sig om for Paven. Italien er udsuget, og 
nu er Turen kommet til Tyskland. Men han er bange, 
»de drukne Tyskere" ikke vil forstaa det, før Landet 
er ganske plyndret. I dette Skrift tager han ogsaa 
varmt til Orde for Præsternes Ægteskab og mod 
Munkeløfterne; han vil have afskaffet de mange Hel- 
ligdage, som blot befordrer Dovenskab og Rygges- 
løshed. Kort sagt: han erklærer Pavekirken Krig 
paa snart alle Punkter. 

Det er ikke vanskeligt at forstaa, at der efter 
skriftlige og mundtlige Udtalelser af denne Art kom 
en Bandbulle fra Rom. Det var hen paa Sommeren 
1520. To Skridt længere frem drev den Luther. Han 
stempler Paven som Antikrist: vil Paven ikke tilbage- 
kalde og fordømme sin egen Bulle, saa skal ingen 
tvivle paa, at han er ,Guds Pjende, Kristi Forfølger, 
Kristenhedens Forstyrrer og den rette Antikrist". Og 
10 Dec, opbrænder han offentlig uden for Elster- 
porten i Wittenberg det Eksemplar af Bullen, som 
var kommet dertil. 

Luthersagen var nu ikke blot et kirkeligt Anlig- 
gende. Længe havde Kurfyrsten, som personlig følte 
sig overbevist om Sandheden af Luthers evangeliske 
Forkyndelse, sammen med sine Diplomater arbejdet 
for ham. Men nu var Sagen ogsaa blevet et Rigs- 
anliggende. Det diplomatiske Spil mellem Pave og 
Kejser og Kurfyrste kan vi forbigaa. Det for Luther 
afgørende er den Rigsdag, som den unge Kejser 
Karl d. V. holdt med Rigets Fyrster og Stormænd i 
Worms 1521. Hvad der skete, er jo saa vel kendt. 
Luther fik alle sine Skrifter forelagt med Spørgs- 
maalet, om han vilde tilbagekalde. Og der stod han, 
den simple Munk, som han endnu var, over for alt 

hvad der var stort og mægtig i Stat og Kirke, og 
med Fredløshed og Død for Øje, dersom han ikke 
bøjede sig. Men bunden af sin Samvittighed og i 
frimodig Tillid til Gud erklærede han, at han kunde 
intet tilbagekalde, medmindre han blev overbevist ud 
af Guds Ord eller med klare Grunde. 

Vi maa nu ikke tænke os, at det faldt let for 
Luther saadan at bryde sig Vej ud af det gennem 
Aarhundreder fastslaaede; han var jo i sig selv en 
konservativ Natur. Ofte spurgte han sig selv med 
bankende Hjerte: ,Er du den ene kloge?" Og i hans 
Bordtaler forekommer den Udtalelse: ,Det er alt- 
sammen sket ved Guds Raad, thi aldrig var jeg af 
mig selv blevet saa dristig, at jeg havde turdet an- 
gribe og fortørne Paven og alle Mennesker. Men 
Gud har ført mig ind deri, som en Arbejdshest med 
blindede Øjne." Saaledes ser det ogsaa ud for os 
andre, naar vi ser tilbage paa alt dette. 

Et Skridt endnu fra Luthers Side skal lige næv- 
nes her, skønt det ligger 4 Aar længere fremme; 
men det hører med til hans fuldstændige Brud med 
Pavekirken. Det var da han, den viede Munk, ægtede 
en fra sit Kloster bortflygtet Nonne, men en brav 
Kvinde, og sammen med hende grundede et lykkeligt 
Familieliv, som blev en Velsignelse ikke blot for ham 
selv, men ad Eksemplets Vej for mange andre. 


JE 
Luther og Guds Ord, 

Vi vender os nu til den mere positive Side 
af Luthers Reformationsværk. Her møder vort Blik 
fortrinsvis to Punkter, som for Luther var det vig- 
tigste af alt: ,Ordet og Sakramenterne"”.  Luther- 

kenderen Wilh. Walther") siger: ,Han (Luther) ved, 
at det store, det, hvorpaa det kommer an, er den 
rene Forkyndelse af det guddommelige Ord og Sakra- 
menternes rette Forvaltning." Dette stemmer godt 
med Den augsb. Konfess., 7. Art.: ,Kirken er de 
helliges Forsamling, i hvilken Evangeliet rettelig for- 
kyndes og Sakramenterne rettelig forvaltes." 

Luther havde en vældig Tro paa Ordets Magt. 
I Nr. 2. af de otte Wittenbergprædikener siger han: 
»Summa summarum, prædike vil jeg det, tale vil jeg 
det, skrive vil jeg det; men tvinge, trænge nogen 
med Magt vil jeg ikke, thi Troen vil antages frivilligt, 
upaanødet og uden Tvang. Tag mig som Eksempel. 
Jeg har staaet op imod Afladen og alle Papister, 
men uden Vold. Jeg har kun drevet paa med Guds 
Ord, prædiket og skrevet det; andet har jeg ikke 
gjort. Det har, medens jeg sov eller drak Witten- 
bergøl med min Philip [Melanchthon] og Amsdorf, 
udrettet saa meget, at Pavedømmet er blevet saa 
svagt, at endnu aldrig nogen Fyrste eller Kejser har 
gjort det saa meget Afbræk. Jeg har intet gjort, 
Ordet har gjort og udført det hele". Og han føjer 
til, at Djævelen sidder i Helvede og glæder sig, naar 
Menneskene bruger Vold i aandelige Ting; men 
naar vi lader Ordet virke alene, saa volder det. ham 
Kval. 

Luther blev da ogsaa en vældig Ordets Kæmpe, 
baade mundtlig og skriftlig. Han siger om sig selv, 
at han talte mere paa en Dag end Kejser Karl d, V. 
paa et helt Aar. Og hvad han har skrevet fylder 
mange Bind. Saa drog han ogsaa fra først af til 
sig Mænd af meget forskellig Anlæg og Begavelse, 





+) Luthers Personlighed, S. 72. 

men mange af dem duelige til at føre Ordet i hans 
Aand. 

Luther selv er en fremragende folkelig Skribent. 
Hans Fremstilling er meget bred, men i hans vig- 
tigste Skrifter ikke desto mindre overmaade klar. 
Der er Varme og Lidenskab, ofte Humor, og næsten 
altid en Rigdom af fyndige Folkeudtryk i hans Stil. 
Sommetider er han frygtelig grov, og ,Djævelen" og 
alle mulige Afledninger af dette Ord er der, især 
hans Stridsskrifter, ikke langt imellem. Men han har 
ogsaa Udtryk for det højeste og dybeste og inder- 
ligste baade i Forholdet til Gud og til Mennesker. 

Hans store litterære Bedrift er hans Oversættelse 
af Bibelen paa det tyske Modersmaal. Allerede un- 
der sit ufrivillige Ophold paa Wartburg oversatte han 
det ny Testamente (1521—22); ved Tilbagekomsten 
til Wittenberg gennemgik han sin Oversættelse med 
Melanchthon, og samme Efteraar (1522) udkom det. 

Til Oversættelse af def gamle Testamente stiftede 
han et Collegium Biblicum (Bibelklub), som kom 
sammen en Gang om Ugen. De enkelte Dele udkom, 
efterhaanden som de blev færdige. 1534 var Arbejdet 
til Ende. Men Luther blev ved at rette paa Over- 
sættelsen for hvert nyt Oplag. 

Han og hans Medhjælpere begyndte ikke paa bar 
Bund. Man havde forud Bibelen baade paa Højtysk 
og Nedertysk (overs. efter Vulgata). Mellem 1462 
og 1522 kom ikke færre end 17 eller 18 Udgaver af 
denne, hvilket viser, hvor udbredt Bibelens Læsning 
var, ogsaa før Luther — uden Tvivl især i Døber- 
kredsene. Disse og andre Oversættelser gjorde Luther 
og hans Medhjælpere Brug af. Men alligevel var det 
et vældigt Arbejde, disse Wittenbergteologer udførte 
med de ringe Hjælpemidler, man dengang havde, 

især i Hebraisk. Sommetider, særlig i Job, var de 
da ogsaa flere Dage om nogle faa Linier, og det 
kunde ske, at de maatte søge efter Betydningen af ét 
enkelt Ord i flere Uger. Selvfølgelig blev der da 
ogsaa mange Fejl og Inkonsekvenser. Men alligevel 
havde denne Oversættelse et uhyre Portrin fremfor 
dem, der hidtil forelaa. Melanchthon og flere af de 
andre var de største Autoriteter i Grundsprogene ; 
men Luther var ud fra sine aandelige Oplevelser og 
sin Fortrolighed med den latinske Bibel i særlig Grad 
gennemtrængt af Bibelens Aand, og Tysk havde han 
dyrket og kunde fremfor alle. 

Forkyndelsen af dette Ord var da det ene Hoved- 
punkt i Luthers reformatoriske Program, ,den rene 
Forkyndelse". Og han naaede langt i Virkeliggørelse 
deraf. Dog skjuler der sig allerede hos ham selv 
bag det lille Ord ,rene" en ensidig Betoning af det, 
der var det store i hans personlige Erfaring: Troen 
paa Guds fri Naade, saavel som et af Hovedmotiverne 
til hans voldsomme Bekæmpelse af alle, der troede 
noget andet end han, især med Hensyn til Sakramen- 
terne, Og i Aarhundredet efter ham blev dette ,rene" 
Kilden til svære Kampe mellem Lutheranerne og til 
en død Rettroenhed, som først Pietismen brød Hul 
paa. 


Luthers Nadverlære og Nadverstriden. 

Af den katolske Kirkes 7 Sakramenter har den 
lutherske Kirke beholdt to. Men underligt er det, 
at Luther, som lagde saa megen Vægt paa Bibelen, 
og som kendie den saa godt, ikke kom til en mere 
bibelsk Opfattelse af disse. Det forslaar mæppe at 
søge Grunden i middelalderlige Forestillinger, som 
han ikke fik frigjort sig for; i hvert Fald maa man 

saa sige, at han ikke vi/de frigøre sig for disse. De 
har bevidnet sig som Sandhed over for hans ejen- 
dommelige Type af Sjæleliv. Hans massive Sakrament- 
opfattelse og hans ligesaa massive Forestillinger om 
Djævelens Væren og Virken har et fælles Grundlag i 
hans indre Væsen. 

Han forkastede den katolske Messe som uforenelig 
med Evangeliet, og han indsatte Æerrens Nadvere 
paa dens oprindelige Plads som et Maaltid, hvorom 
Menigheden samledes hver Søndag efter Gudstjenesten. 
Han forkastede ogsaa den katolske Forvandlingslære ; 
men den, han satte i Stedet, er egentlig den samme, 
kun befriet for den grove katolske Overtro. I sit 
Skrift om ,Kirkens babyloniske Fangenskab" udtryk- 
ker han sin Opfattelse saaledes, at det i Nadveren er 
»Virkeligt Brød og virkelig Vin, i hvilke Kristi vir- 
kelige Kød og virkelige Blod er." 

Men her stødte han sammen med en anden 
Aandstype, og om dette Nadverspørgsmaal kom der 
til at rase en vældig og i mange Henseender be- 
skæmmende Strid mellem Reformatorerne. Luthers 
radikale Kollega ved Wittenberg-Universitetet, Dr. 
Karlstadt, var den første, han kom i Kamp med. 
Karlstadt havde udtænkt en Fortolkning til Matth. 
26, 26. og tilsvarende Steder, som gik ud paa, at 
naar Jesus sagde: ,Dette er mit Legeme," saa betød 
Ordet ,dette" ikke Brødet, men Jesu virkelige Le- 
geme, som Karlstadt formodede, han samtidig havde 
peget paa. Paa lignende Maade forklarede han: 
»Dette er mit Blod!" 

Karlstadt har forstaaet, at Ordene ikke skulde 
opfattes efter Bogstaven; men hans Forklaring, som 
han byggede paa en til Gengæld alt for bogstavelig 
Tydning af Græsken, var jo rigtignok meget uheldig, 

og det var let for Luther at imødegaa den, hvad han 
ogsaa gør med megen Slagfærdighed i et Skrift: 
nWider die himmlischen Propheten". Noget andet 
blev det, da han stødte sammen med Zwingli og 
den svejtsiske Melanchthon, Øgolampadius. De var 
lige saa lærde og besindige Mænd som Luther og 
Melanchthon. De to Svejtsere opfattede Ordet ,er" 
i Nadverteksten billedlig og gjorde gældende, at Brø- 
det og Vinen i Nadveren betyder Herrens Legeme 
og Blod. Kampen førtes først gennem en Række 
Stridsskrifter paa begge Sider. Luther, som allerede 
var ophidset over Sagen efter Kampen med Karlstadt, 
bruger særlig grove Udtryk. Han afleder Svejtser- 
nes Anskuelse fra Djævelen. De sparer dog heller 
ikke paa kraftige Ord, de kalder Lutheranerne blandt 
andre Ting ,Kødædere" og ,Bloddrikkere", ja, be- 
nævner deres Nadverbrød en ,Brødgud" og en ,bagt 
Gud"; men Luther betaler dem tilbage med Renter 
i følgende Udtryk: Brødæder, Vindranker, Sjæle- 
æder, Sjælemorder, inddjævlet, gennemdjævlet, over- 
djævlet! 

En saadan Polemik maa dog ikke bedømmes 
ud fra vore Dages Synspunkt. Tiden var grov og 
voldsom. Og den Samtale, som Filip af Hessen i 
1529 fik i Stand i Marburg mellem de to Parter, fik 
et helt andet Præg. Vel gik Bølgerne ogsaa der 
højt; men samtidige Vidnesbyrd gaar ud paa, at de 
to Parter behandlede hverandre med Agtelse. Det 
personlige Møde hjalp til at fjerne adskillige Misfor- 
staaelser, og ved Slutningen af Diskussionen bad 
Luther og Zwingli begge hinanden om Tilgivelse for, 
hvad haarde Ord de havde brugt. Men Enighed 
kom de ikke til; Luther havde foran sig paa Bordet 
skrevet paa Latin: ,//oc est corpus Meum+ (Dette 

er mit Legeme), og naar han blev særlig haardt 
trængt, pegede han paa disse Ord, hvis bogstavelige 
Mening han ikke vilde vige fra. Denne kunde Svejt- 
serne ikke antage. 

Man møder atter og atter den Paastand, at der 
i Svejtsernes Nadveranskuelse er et Drag af Rationa- 
lisme, og man anser dette for bevist med en Hen- 
visning til, at der i Zwinglis Aandsform findes et 
saadant Drag. Selvsagt stemmer Zwinglis Nadver- 
lære bedre med ,Pornuften" end Luthers og Kato- 
likkernes; men det kan jo da ikke være afgørende, 
hvis den ellers er hjemlet ved den hellige Skrift, 
Ved Rationalisme plejer man at forstaa en »For- 
nuft"-Tro, som ikke bøjer sig for Skriftens klare 
Mening. 

Luther gjorde gældende, at Ordene: ,Dette er 
mit Legeme" og ,dette er mit Blod" er klare og 
afgørende, og der er ingen Tvivl om, at saadan stod 
det jo for ham. Han har selv udtalt i et Brev til 
»de Kristne i Strassburg" (1525), at han 5 Aar tid- 
ligere af Karlstadt eller andre gerne havde villet lade 
sig overbevise om, at der i Sakramentet ikke var 
andet end Brød og Vin. Ja, endnu da han skrev 
Brevet, var hans ,Adam" alt for villig dertil, siger 
han. Men ,Teksten er for stærk", Man forstaar da, 
hvorfor han i sit Skrift ,Wider die himmlischen 
Propheten" raser mod »Fornuften" og kalder den 
»Djævelens Høre", ja , Ærkehore" og ,Djævelsbrud", 
Men her er jo i dette Spørgsmaal slet ikke Tale om 
»Fornuft" contra Tro. Hvis man følger Luthers eget 
Princip at lade Skrift forklare Skrift, kommer man 
netop til Svejtsernes Opfattelse. Skriften er fra først 
til sidst fuld af Lignelser og billedlige Udtryk, og 
det lille Ord ,er" maa jo i mangfoldige Tilfælde op- 

fattes som ,betyder=, 1 to af Lignelserne i Matth. 
13, »Sædemanden" og ,Ugræsset blandt Hveden", er 
der ikke mindre end 11 Eksempler derpaa; i Jesu 
Tale om sig selv som ,den gode Hyrde" er 4 (Joh. 
10, 7—11). Paulus taler paa samme Maade, i Gal. 
4, 24. og 1. Kor. 10, 5. f. Eks. Og saadan kunde 
man blive ved. Og da Jesus udtrykkelig indstiftede 
dette Maaltid til sin /hukommelse og til en (sym- 
bolsk) Forkyndelse af hans Død (1. Kor. 11, 23—27) 
— andet nævnes ikke, saa ligger den billedlige For- 
staaelse saa lige for, at ingen anden skulde synes 
mulig. Paa Marburg-Konferencen synes da ogsaa 
de tilstedeværende Lægmænd ifølge Schaff at være 
blevet overbeviste af Svejtsernes Grunde; Melanch- 
thon tog, da han havde hørt disse, betegnende nok 
yderst ringe Del i Debatten, og efter Luthers Død 
opgav han Luthers Nadverlære. Det samme har 
mange lutherske Teologer gjort siden. 

Naar Luther da holdt saa fast ved Bogstaven 
her, den, han, som vi siden skal se, i ,tror og bliver 
døbt" aldeles ikke var nøjeregnende med, saa maa 
begge Dele forklares ud fra indre Grunde hos ham, 
som intet havde med Skriften at gøre. 


Luthers Daabslære og Døberbevægelsen. 

Med Hensyn til Daaben beholdt Luther helt og 
holdent den katolske Opfattelse, ja, gik næsten ud 
over den. Han synes aldrig at have haft Tvivl om 
Barnedaaben, hvad Zwingli derimod ikke var fri for. 
Kun i Spørgsmaalet om Daabens Form er han bibel- 
tro. Han siger i ,Sermon om Daabens Sakrament"+: 
»Daaben hedder paa Græsk Baprismos, paa Latin 
Mersio, et Ord, der bruges, naar man dykker noget 
helt ned i Vandet, saa det gaar sammen over det. 

Og ihvorvel det paa mange Steder slet ikke er Brug 
at nedsænke eller dykke Børnene helt under i Daa- 
ben, men alene med Haanden at overgyde dem med 
Vand fra Døbekarret, saa skulde det dog være saa- 
ledes, og det vilde være rigtigt, at man, ifølge Be- 
tydningen af Ordet Daab, helt og holdent sænkede 
og døbte Barnet eller enhver, der døbes, i Vandet 
og atter tog dem op deraf. Thi uden Tvivl kommer 
ogsaa i det tyske Tungemaal Ordet Taufe (Daab) af 
Ordet tief (dyb), fordi man nemlig sænker det, man 
døber, dybt ned i Vandet. Det kræver ogsaa Daa- 
bens Betydning; thi den betyder, at det gamle Men- 
neske skal druknes ved Guds Naade, som vi neden- 
for skal høre. Derfor skulde man gøre Betydningen 
fyldest og give et ret, fuldkomment Tegn". 

Som foran berørt var der Mennesker paa Refor- 
mationstiden, der havde et mere bibelsk Syn paa 
Daaben end baade Luther og Zwingli. 1 kortere 
Skildringer af Reformationen paa Dansk møder man 
dem sædvanlig først i Forbindelse med Urolighederne 
i Wittenberg under Luthers Ophold paa Wartburg. 
Der fortælles saa, at de senere fik Magten i Byen 
Miinster, hvor de huserede med Vold og Mord og 
Flerkoneri. Og der tilføjes da gerne, at de bedre 
Elementer bag efter samledes af Præsten Menno 
Simons i Holland, 

Dette giver dog, som nyere Arkivundersøgelser 
har godtgjort, et aldeles falsk Billede af Forholdene. 
Døberbevægelsen var for det første af stort Omfang. 
I store Dele af Tyskland saavel som i Nederlandene 
og Svejts samledes aandelig interesserede Mennesker 
i stille Kredse til Bibellæsning og Bøn, som Stundi- 
sterne tidligere i det mørke Rusland. Og som disse 
nærede mange af dem baptistiske Anskuelser. I 

Svejts blev disse Kredse sig først bevidst som en 
reformatorisk Døberbevægelse, og blandt deres Le- 
dere nævnes de unge Humanister Grebel og Mantz 
og den tidligere Munk B/aurock. Det var Zwinglis 
Optræden, der gav Stødet til Bevægelsen. Men da 
Døberne ikke som han kunde standse ved Statskirke 
og Barnedaab, blev han deres bitre Fjende. 

Den betydeligste Leder blandt Døberne var Ba/- 
thasar Hiibmaier, før sin Omvendelse Professor og 
Rektor ved Universitetet i Ingolstadt, hvor han i 1512 
fik den teologiske Doktorgrad, senere Præst ved Dom- 
kirken i Regensburg. Som Præst i Waldshut paa 
Grænsen af Svejts fra 1521 kom han i Berøring med 
Reformationens Tanker, læste Skrifter af Luther og 
omgikkes Zwingli. Fra nu af er hans Virksomhed 
evangelisk, og i 1525 blev han døbt af en af de 
svejtsiske Døbere. Luthers urokkelige Trosmod ejede 
han maaske ikke; dog Luthers Udholdenhed blev jo 
rigtignok heller ikke stillet paa saa frygtelig en Prøve 
som Hiibmaiers. Men han er en ædel Skikkelse, og 
højt begavet og dybt grebet af Evangeliet, som han 
var, kom han til at øve stor Indflydelse paa hele 
Døberbevægelsen. 

Men ,Døbernes Historie blev en Lidelseshistorie". 
Zwingli lod Raadet i Ziirich drukne Mantz og andre. 
Hvor Katolikkerne havde Magten, brændte de dem. 
Hiibmaier, som havde søgt Tilflugt i Zirich, blev af 
Zwingli fængslet sammen med mange andre Døbere. 
Efter mange Lidelser i et afskyeligt Fangehul, og 
Tortur tilsidst, fik man ham til at underskrive en 
Slags Tilbagekaldelse, og han blev saa under Be- 
vogtning ført over Grænsen. En Tid fandt han et 
Fristed i Måhren, hvor han samlede en Menighed paa 
12,000 troende. Men 1528 blev han brændt i Wien. 

Det er sandt, at der blandt Døberne var mange, 
som med større eller mindre Ret kan kaldes Svær- 
mere. Sagen er jo, at Barnedaabens Urimelighed 
og Uskriftmæssighed er noget af det allerletteste at 
faa Øje paa, naar først Mennesker har frigjort sig 
for nedarvede kirkelige Forestillinger. For mange 
radikale Naturer laa det da nær at drage de videre 
Konsekvenser og lade sig døbe med en i ydre Hen- 
seende rigtig Daab. Ogsaa siden Reformationstiden 
har religiøse Bevægelser med ret forskellige Anskuel- 
ser praktiseret en saadan Daab. Mormonerne er et 
Eksempel fra vore Dage. De mange, som i Reforma- 
tionstidens Litteratur slaas sammen under Navnet ,Ana- 
baptister", udgjorde ingen organiseret Enhed, ejhel- 
ler hyldede de overalt de samme Meninger; man 
kunde i det mindste regne 14 forskellige ,Sekter" 
indenfor Bevægelsen. Men der var en stor og sund 
Kærne, kan end Grænsen mellem dem og de andre 
undertiden være flydende. 

Urolighederne i Wittenberg blev foranstaltet af 
de yderliggaaende blandt Luthers egne Venner, der- 
iblandt fornemmelig Karistadt. ,Zwickauprofeterne" 
angreb vel ligesom han Barnedaaben; men Døbere i 
dette Ords rette Betydning var de ikke. 

Forfølgelserne gjorde imidlertid deres Virkning 
paa Døberbevægelsen. Tusinder af de mere frem- 
trædende blandt dem faldt som Ofre for den vilde 
Kætterjagt rundt om i Tyskland. Især betød Hiib- 
maiers Død et uerstatteligt Tab for den endnu umodne 
Bevægelse. Til Sammenligning kan man jo blot med 
Wittenbergurolighederne for Øje tænke paa, hvor- 
dan det vel vilde være gaaet med den lutherske Be- 
vægelse, om Luther for stedse var blevet borte i 1521. 

Under lidet duelige Ledere som Melchior Hof- 

mann og andre tog Døberbevægelsen en skæv Ret- 
ning i Nordtyskland og Nederlandene. Sværmeriske 
Forestillinger byggede over Johannes' Aabenbaring 
greb om sig. Og derud af kom Optøjerne i Miinster 
1534—35. Det var et Antal fortvivlede Fanatikere, 
der for at værge sig endelig greb til det samme 
Middel, som nu saa længe var blevet anvendt mod 
dem selv. Men deres Fremfærd b/ev fordømt af det 
store Flertal af Døbere alle Vegne. Alligevel tog 
Forfølgelsen mod disse nu forøget Fart; Holmquist 
mener, at alene i Holland led efter en lav Beregning 
omkring 2000 Døbere Døden for deres Tro. Føl- 
gen blev Tilbagegang for Døberbevægelsen, medens 
Lutherdommen nu begyndte at brede sig stærkere. 


Den Forfølgelse af Døberne, som iværksattes af 
Katolikkerne og Zwingli var Luther imod. ,Man skal 
lade enhver tro, hvad han vil," siger han i et Skrift, 
som straks skal omtales. Først efter mange Omstæn- 
digheder gik han med til, at Øvrigheden i Sachsen 
anvendte Dødsstraf imod dem”). I det hele taget 
optager Bekæmpelsen af Døberne ikke Luther nær 
saa meget som Bekæmpelsen af Svejtserne. Det 
Skrift, han har viet dem, kalder han et Brev ,, Am 
zween Pfarrherrn" (til to Præster). Hvem disse er, 
vides ikke; men det fremgaar af Luthers Skrift, at de 
hørte hjemme i en katolsk Landsdel; for han siger, 
at det var lige til Pas til Katolikkerne, at de skulde 
have ,Gendøberne" at trækkes med! For øvrigt er 
det særlig Hiibmaier, han tager Sigte paa. ,Brevet" 





») Under en Erklæring derom omkring 1530 fra Wittenberg- 
teologerne til Kurfyrsten har han skrevet sit: ,Placet mihi 
Luthero.= (,Jdeg bifalder det, Luther.) 

er skrevet i 1528, faa Maaneder før Hiibmaiers Mar- 
tyrdød. 

Luther klager over, at de to Præster æsker hans 
Mening, men ikke siger ham, hvad det er, Døberne 
gør gældende. Han tager da tre Paastande op, 
som han har hørt, at de plejer at gøre, og imøde- 
gaar dem. Og han gør det med Fynd og Klem. De 
ca. 40 Sider er et glimrende Stykke folkeligt Halløj. 
Til Undskyldning for Luther tjener, at Barnedaaben 
kun lader sig forsvare med ,folkelige" Grunde. Hj. 
Holmquist siger, at Hibmaiers Skrift ,Von der christl. 
Taufe der Glåubigen" endnu har , Betydning ved dets 
Paavisning af, at Bibelen ikke kender Barnedaaben." 

De tre Paastande, Luther har hørt, er, at Barne- 
daaben er forkert 1. fordi den kommer fra Paven; 
2. fordi man ikke selv ved noget om den, men maa 
nøjes med andres Vidnesbyrd; 3. fordi der staar skre- 
vet: ,Den, som tror og bliver døbt, skal blive salig." 
Og han imødegaar dem med en Mængde Lignelser 
og Eksempler. For det sidste Punkts Vedkommende 
gør han gældende, at Troen kan man aldrig være 
sikker paa; skal man derfor bolde sig ordret til det 
anførte Ord, risikerer man at maatte døbes om igen 
i det uendelige! Forøvrigt forsøger han at hævde, 
at spæde Børn har Tro. Han anfører ogsaa Stedet 
om Jesu Velsignelse af Børnene og de Steder, hvor 
der tales om Daab af hele Huse. 

Om sin Behandling af Ordet ,tror og bliver 
døbt" indrømmer han i sin store Katekismus (IV., 18), 
at ,dette er nu vistnok lidt drøjt"! Men han fast- 
holder det ligefuldt. Kun haaber han der paa, at 
Barnet dog maaske tror (IV., 20). 

Luthers Stilling over for Døberne var fuldstændig 
afvisende. Han har ingen Forstaaelse haft hverken 

af deres Standpunkt eller af deres aandelige Betyd- 
ning i Tiden. 

Hans egen Daabsopfattelse var som nævnt nær- 
mest traditionel. Paa dens Form havde han det 
rette Syn, hvad Døberne ikke altid havde. Han ud- 
lægger ogsaa dens Betydning rigtig: ,at den gamle 
Adam i os skal druknes ved daglig Anger og Bod 
og dø med alle Synder og onde Lyster, og derimod 
et nyt Menneske daglig fremkomme og opstaa, som 
skal leve for Gud i Retfærdighed og Renhed evinde- 
lig." Det er ganske, hvad Paulus siger i Rom. 6, 4, 
som Luther ogsaa henviser til, blot at Paulus bruger 
Billedet af en Begravelse. Men at Daaben kun er 
for troende, virkelige Disciple af Herren, og at alt 
det meget sakramentale kun er en Vankundighedsarv 
fra den Kirke, han forlod, og ganske fremmed for 
det nye Testamente, det har han slet ikke forstaaet. 

Andet Hovedpunkt i hans reformatoriske Pro- 
gram, Sakramenternes rette Forvaltning, kom kun 
meget mangelfuldt til Udførelse, — hvis vi da, som 
Luther jo sikkert mente, skal tage det nye Testa- 
mente til Vejledning i, hvad der er det ,rette". 


Luther og Bondeoprøret. 

Fra midt i 1524 til midt i 1525 er et kritisk Aar 
i Reformationens Historie. Det er Bondeoprørets Tid. 
Den sociale Gæring rundt om i Tyskland er forud 
nævnt. Aandelige Frihedstanker, som Luther havde 
udtalt, blev tydet rent menneskeligt og taget til Ind- 
tægt for Gæringen. Der er ogsaa en Forbindelse 
mellem Oprøret og Døberbevægelsen, da navnlig den 
mere /ritvoksende. Bøndernes fornemste Leder, Tho- 
mas Miinzer, hørte derhen. Han var Præst i Zwickau 
i 1521, og de to ,Zwickauproifeter", som kom til Wit- 

tenberg (han kom forresten selv bagefter), var hans 
Disciple. Man er ogsaa nu mest tilbøjelig til at tro, 
at Bøndernes berømte Zo/v Artikler var forfattede af 
selve Hiibmaier. 

Men her skimter man Skillelinien mellem de to 
Slags Døbere. Hibmaier var af den evangeliske 
Type; forøvrigt havde han paa dette Tidspunkt endnu 
ikke helt sluttet sig til dem. De tolv Artikler er en 
Ære for den Mand, der har skrevet dem; de kræver 
kun Ret til Præstevalg, Formindskelse af Tiendeydel- 
sen, Livegenskabets Afskaffelse, Ret til Jagt og til at 
hente Brænde og Tømmer i Skovene, og noget mere 
i samme Aand. De er fuldt ud Habmaier værdig. 
Senere tog han Afstand fra Bønderne i samme Grad, 
som de gik over til Overgreb og Voldshandlinger. 
Et lignende Standpunkt indtog de svejtsiske Døber- 
ledere, de skrev et Brev til Miinzer med indtrængende 
Advarsler mod Oprør. Brevet, som aldrig kom ham 
i Hænde, findes endnu i Schaffhausens Arkiv som et 
Vidne om Afsendernes Stilling til Bondeoprøret. 

For den anden Type staar Miinzer som Repræ- 
sentant. Egentlig burde de ikke kaldes ,Døbere"; 
thi mange af dem var hverken troende eller døbte. 
Miinzer selv saavel som de to ,Zwickauprofeter" var 
f. Eks. ikke døbte. Det fremgaar tydeligt af Luthers 
Brev til de to ,Pfarrherrn" (1528); han siger deri, 
at der endnu ikke var forekommet en ,Gendøber" 
(Wiedertaiifer) i hans Fyrstes Lande. Og Zwickau 
laa jo i Kursachsen, 

Miinzer drog imidlertid om og hidsede med sin 
flammende Veltalenhed Bønderne og Smaaborgerne 
op, og aandsbeslægtede med ham gik i samme Spor. 
Og i Juni 1524 slog Oprøret ud i lys Lue. Det 
naaede, da det var paa sit højeste, fra Grænsen af 

Nederlandene til langt ned i det nuværende Østrig. 
Det gik haardt ud over Borge og Klostre og deres 
Beboere; Bønderne tog Hævn over gamle Plage- 
aander. Men til sidst fik Fyrsterne samlet en Stridsmagt, 
og nu blev Oprøret slaaet ned med blodig Strenghed. 
Mindst 100,000 Bønder maatte lade Livet, og de fleste 
Steder, blev deres Undertrykkelse endnu haardere end 
forud. 

Luther tog straks Standpunkt til højre for de evan- 
geliske Døbere. Han taler vel strenge Ord til Pyr- 
sterne om deres Hovmod og Haardhed, men samtidig 
underkendte han aldeles Bøndernes Krav, navnlig 
fordi de kom frem med dem i Kristendommens Navn. 
Betegnende for hans Standpunkt er det, at den eneste 
af de 12 Artikler, han finder nogen Rimelighed i, er 
den om Præstevalget. Først og fremmest formaner 
han dog begge Parter til at holde Fred. Da Oprøret 
imdlertid gik sin Gang, for han ud med et frygtelig 
haardt Skrift mod Bønderne. Han ser sin Reformation 
og hele Samfundsordenen truet af dem, og han op- 
fordrer Fyrsterne til at slaa dem ned, ,som man 
slaar en gal Hund ihjel". ,Stik, slaa, dræb, hvem 
der kan", skriver han; falder du i Kampen, ,vel dig, 
en saligere Død kan du aldrig faa". Den, der falder 
paa Bøndernes Side, gaar til Helvede (,ein ewiger 
Hållenbrand ist.) 

Vi maa dog ikke forstaa dette som et Kryberi for 
Fyrsterne fra Luthers Side. Han talte ud al sin in- 
derste Overbevisning om en Kristens Pligt til at lyde 
Øvrigheden, og han kunde jo ogsaa — fraregnet de 
haarrejsende Overdrivelser — belægge sin Afgørelse 
med tydelige Ord af Paulus. Et andet Spørgsmaal 
er, om saadanne Bibelord, der er sagt med bestemte 
Tidsforhold for Øje, forpligter troende Kristne i alle 

Tider til at være stokkonservative i Politik. I den 
engelsktalende Kristenhed har man opfattet dette an- 
derledes; Puritanismen har, naar Navnet tages i dets 
videste Betydning, en stærk Lighed med den tyske 
Døberbevægelse; den har ydet en mægtig Indsats 
for Friheden baade rent aandeligt og politisk, og 
hvad den har betydet for England og Amerika, ja, 
for hele Verden, det ved vi alle. I oprigtig Over- 
bevisning har næppe nogen Englænder eller Ameri- 
kaner med nævneværdig Indflydelse indtaget Luthers 
Standpunkt. I de lutherske Lande, Sverige dog til en 
vis Grad undtaget, trivedes derimod Underdanigheden 
frodigt i Læ af den autoriserede Religion. 


Luthers Kirkeordning. 

For Luther og for hans Reformationsværk fik 
Bondeoprøret en afgørende Betydning. Saalænge det 
gjaldt Kampen mod Paven og katolsk sindede Fyrster, 
stod Luther fast paa, at Øvrigheden ingen Magt havde 
over Sjælene eller over et Menneskes Tro. Delte 
kommer især frem i Skriftet af 1523: Om Lydighed 
imod den verdslige Øvrighed. ,Lige fra Verdens 
Begyndelse har en klog Fyrste været en saare 
sjælden Fugl", siger han; ,de er for det meste de 
største Narre eller de værste Skælmer paa Jorden"; 
man kan ,kun haabe lidet godt af dem, især i gude- 
lige Sager, der vedrører Sjælens Frelse". Lyde dem 
skal man i verdslige Ting, det har Guds Ord befalet. 
Men ,over Sjælen kan og vil Gud ikke lade nogen 
anden regere end sig selv alene. Derfor, hvor den 
verdslige Øvrighed formaster sig til at give Sjælen 
Love, der griber den ind i Guds Styrelse og forfører 
og fordærver kun Sjælene", Dette var ganske, hvad 
Døberne lærte. 

Men efter Bondeoprøret tog han et andet Stand- 
punkt. Sin Reformations aandelige Karakter reddede 
han ud af Krisen; med Polket vendte sig fra ham, 
og han selv tabte Troen paa, at det evnede at ordne 
sit eget religiøse Liv. Den Ordning mente han nu 
at maatte overlade til Fyrstemagten, Nogen For- 
andring i Luthers Grundanskuelse betegner dette dog 
ikke, I Kraft af sin sakramentale Barnedaabsopfattelse 
regnede han de verdslige Myndigheder for Kristne 
(Smi. hans Skrift til ,den kristne Adel"), og til denne 
»kristne" Øvrighed med Landsfyrsten i Spidsen over- 
lod han da Kirkeordningen. Landsfyrsten traadte i 
den katolske Biskops Sted, blev en Slags ,Nødbiskop", 
og den lutherske Kirke blev Statsreligion, først i 
Sachsen og derefter i de andre lutherske Lande. 
Trosfrihed blev der ikke Tale om, Zwingli tog et 
ganske lignende Standpunkt, endda ikke som Luther 
haardt trængt af politiske Forhold, han ikke magtede. 

Man kan jo nu sige, at ingen anden Ordning 
var mulig, saadan som Tiden var. Men Jesus og 
Paulus spurgte dog ikke: Hvilken Religionsform er 
Tiden moden for? De forkyndte det guddommelige 
Sandhedsideal og krævede det efterlevet. Oldtiden 
trak efterhaanden Kristendommen ned til dens eget 
Niveau. Den raa Middelalder sænkede atter det re- 
ligiøse Ideal til sf Niveau, Luthers Begrænsning som 
evangelisk Reformator viser sig i, at han gav sin Tid 
en Kristendom, netop som det laa for Tiden at tage 
imod den. Døbernes store Fortrin var, at de ikke 
spurgte Tidsaanden til Raads, men gik tilbage til det 
nytestamentlige Ideal; Svagheden hos dem var mang- 
lende Klarhed, hvortil kom, at deres bedste Ledere 
blev dem berøvet gennem de blodige Forfølgelser. 

Slutning. 

Naar man har arbejdet sig gennem den lutherske 
Reformations Historie, baade de lysende Blade og de, 
der falder Skygger over; naar man har fulgt Luther 
gennem hans Udvikling fra Barndommen, gennem 
hans Kampe for aandelig Frigørelse saavel som mod 
Friheden og til han stod som en konservativ Autoritet 
i en af Statsmagten bunden Kirke, saa er der, trods 
den Forstemthed, der vil lægge sig over en, dog een 
befriende Følelse, man beholder til sidst: den, at 
Luthers Personlighed staar uanfægtet. Han endte 
som konservativ Kirkemand; men han var konservativ 
i sin inderste Natur, ogsaa naar han syntes mest 
radikal. Han kunde være inkonsekvent, og han kunde 
gøre og sige Ting, som vi slet ikke kan følge ham 
i; men han var altid helt og fuldt ærlig. Han kunde 
være frygtelig grov i sine Udtalelser, og ingen kunde 
skælde ud som han; men ,han gøede værre end han 
bed"; de kraftige Udtryk var ham et Virkemiddel i 
Kampen, og han anvendte det ikke uden Overlæg; 
han havde i Virkeligheden et varmt og medfølende 
Hjerte. Som Personlighed er han den største blandt 
alle, Reformatorerne. Ved sin vældige Oplevelse saa- 
vel af Synden som af Naaden og ved sit djærve og 
uforfærdede Trosmod indtager han en enestaaende 
Plads i Guds Riges Historie. 

Men fordi hans Personlighed var saa stor, kom 
han ogsaa til i saa høj en Grad at sætte dens Stempel 
paa sin Reformation; den er i Virkeligheden Luther 
i verdenshistorisk Format og derfor delagtig i hele 
hans Begrænsning. 

Med Historien vil vi imidlertid ikke yppe Trætte. 
Den lutherske Reformation og den lutherske Kirke- 
udvikling er et historisk Faktum, og Gud har været 

med deri og fremmet sit Rige derigennem. Og nu i 
400-Aaret for denne Reformations Begyndelse vil alle 
evangeliske Kristne være med til at takke Gud derfor, 
Vi staar alle i dyb Gæld til den Luther, der gennem- 
kæmpede sin store Kamp med Gerningshelligheden 
og fandt frei til Troen paa Guds frie Naade og brød 
med Pavekirken og forkyndte Samvittighedernes og 
Sjælenes Frihed paa Grundlag af det guddommelige 
Ord. Saa langt kan vi alle istemme Løsenet : Tilbage 
til Luther! Thi det betyder det samme som: Tilbage 
til det ny Testamente! Og det er jo Kærnen i den 
evangeliske Forkyndelse, som lyder i vore Dage baade 
herhjemme og ude paa Hedningemarken. I den Hen- 
seende kan vi aldrig komme længer, end Luther kom; 
thi han kom tilbage til selve den evige Sandhedsgrund. 
Men den verdslige Statskirkeindretning, hvori 
Luthers Reformation løb ud, har kun lidet med det 
nytestamentlige Ideal at gøre. Den udgjorde jo, som 
vi har set, heller ikke Luthers eget Ideal. Han havde 
blot ikke sin første Tids Tro og Mod, og ikke nok 
af Vidsyn og Tankens Frigjorthed, til at gennemføre 
Idealet. Lige saa lidt har hans Meninger om Barne- 
daaben Grund i det ny Testamente. Dette hører til 
den halvgjorte Side af Luthers Reformationsværk. 
Man kan sige om Reformationstidens Døbere, at 
de i en vis Forstand var forud for deres Tid. Og der- 
for blev det den mere tidsbestemte Lutherdom, der 
sejrede i Tyskland. Men Døbernes Tanker døde ikke; 
de levede videre blandt de engelsktalende Polk, og 
der udgør Baptistsamfundet nu det næststørste evan- 
geliske Prikirkesamfund. Fra det ny Voksested er de 
samme Tanker kommet tilbage til de lutherske Lande, 
og indenfor troende Kredse i disse Lande har gen- 
nem den sidste Snes Aar en større kristelig Moden- 

hed i Forbindelse med selvstændig Læsning af Bibe- 
len svækket Troen paa Barnedaaben saavel som paa 
Luthers Nadverlære og vakt Trang efter et Menig- 
hedsliv i bedre Overensstemmelse med Guds Ord. 
Der er meget, som tyder paa, at vi igen nærmer os 
en ,Tidens Fylde", et stort Vendepunkt i Guds Riges 
Historie, og da vil det blive disse gamle og ny Døber- 
Tanker, der sejrer — fordi det er det ny Testamentes 
Tanker. De vil udgøre et nødvendigt Led i ,den nye 
Reformation", som saa mange længes efter. 

